Wails som skala si waar az yunivoersal ah ansischral aspek a yuuman niecha, adawandem aagiu se a onggl di rizolt a spisifik suosho-kolchral ar ikalajikal soerkomstans.Ina 2013 waar rizolt ina 31,000 det dong frah 72,000 det ina 1990. Di dedlies waar ina ischri, bai di kiumiletiv nomba of det sens itaat, a di Sekan Wol Waar, frah 1939 tu 1945, wid 60–85 milian det, fala bai di Manggal kangkues we eh muo dah 41 milian. Propuoshanali spiikin, di muos dischroktiv waar ina madan ischri a di Waar a di Chripl Alayans, we tek di laif a uoba 60% a Paragwai papilieshan, askaadn tu Stiivn Pingka (Steven Pinker). Ina 2003, Richad Sumaali (Richard Smalley) aidentifai waar az di sixt (outa ten) bigis prablem a-fies yuumaniti fi di nex fifti ier. Waar yuujali rizolt ina signifikant ditiiriarieshan a infrachokcha ah di ikosistim, dikriis ina suoshal spenin, famin, laaj-skiel emigrieshan frah di waar zuon, ah noftaim di mischriitment a prizna a waar ar sivilian. Aneda baiprodok a som waar a di privalens a prapagianda bai som ar aal paati ina di kanflik, ah ingkriis revinyuu fi wepan manifakchra.